Merknad til Prop. 1 S 2021–2022 Kunnskapsdepartementet

Funksjonshemmedes Fellesorganisasjon (FFO)

FFO sender med dette våre merknader til Utdannings- og forskningskomiteen knyttet til deres behandling av statsbudsjettet for 2022 og ovennevnte proposisjon.

Innledningsvis vil vi vise til Kap. 9 i proposisjonen, Oppfølging av FNs bærekraftsmål 4 om å *sikre inkluderande, rettferdig og god utdanning og fremje moglegheiter for livslang læring for alle*. De sakene vi tar opp her mener vi ikke underbygger dette målet for elever med funksjonsnedsettelse – snarere tvert om.

**Kap. 226 post 21: Kvalitetsutvikling i grunnopplæringa**

Det er positivt at regjeringen foreslår å bevilge 100 millioner kroner til det planlagte spesialpedagogiske kompetanseløftet for ansatte i barnehage, skole og PPT, som en del av Stortingsmeldingen «Tett på». De siste årene har det blitt grundig dokumentert alvorlige mangler ved spesialundervisningen i Norge, blant annet manglende spesialpedagogisk kompetanse ute i kommunene.

Men økt kompetanse bygges ikke uten tilstrekkelige ressurser. PP-tjenesten gjør i dag en svært viktig jobb i å styrke den spesialpedagogiske oppfølgingen i skolen, men har begrensede ressurser som ikke står i forhold til jobben de skal gjøre. PPT vil spille en svært viktig rolle om man skal klare å lykkes med målsetningen i kompetanseløftet om at alle skal få hjelp raskt og flere elever skal få et godt pedagogisk tilbud. PPT er også tiltenkt mer ansvar for å jobbe mer systemrettet opp mot skolene. Det vil de ikke klare uten å tilføres mer ressurser.

***FFO ber komiteen vedta følgende merknad:*** *Komiteen ber regjeringen om å styrke PPTs ressurser, slik at de i større grad kan drive systemrettet veiledning i skolen. Midlene må øremerkes for å sikre at kommunene disponerer midlene etter intensjonen.*

**Kap. 230, post 1: Kutt i Statpeds rammer**

Regjeringen forslår å kutte i Statpeds bevilgninger med rundt 40 mill. kroner, som del av en flerårig reduksjon av tjenesten. Det er bekymringsfullt at regjeringen kutter ytterligere i Statped før kompetanseløftet har kommet ordentlig i gang, og kompetansen er bygd opp ute i kommunene. Det vil ta tid før dette er på plass – og det er et spørsmål om Statpeds innsats overfor elever med behov for spesialundervisning i det hele tatt kan forventes å tas videre lokalt.

Vi frykter at å kutte i Statpeds rammer før kompetanseløftet har fått begynne å virke, vil etterlate et hull i den spesialpedagogiske oppfølgingen. Det er ikke forsvarlig i en periode hvor svært mange elever allerede har opplevd en svekkelse av det spesialpedagogiske tilbudet på grunn av koronapandemien. Vi mener derfor den flerårige reduksjonen i Statpeds rammer bør utsettes.

***FFO ber komiteen vedta følgende merknad:*** *Komiteen ber regjeringen om å stryke det foreslåtte kuttet på 40 millioner kroner i Statpeds bevilgninger.*

**Kap. 225: Veikart universelt utformet nærskole 2030**

Norge har sluttet seg til FNs bærekraftmål, som skal «Sikre inkluderande, rettferdig og god utdanning og fremme moglegheiter for livslang læring». Norge har også vedtatt FN-konvensjonen om funksjonshemmedes rettigheter, der tilgang til skolebygg er en av forpliktelsene. Mange skoler er ikke tilgjengelige for elever med funksjonsnedsettelse i dag. Det er diskriminerende.

I 2017 lanserte Bufdir «Veikart Universelt utformet nærskole 2030» mens Oslo Economics har dokumentert at det er samfunnsøkonomisk lønnsomt å følge Veikartet. Veikartet har foreløpig ikke fått politisk gjennomslag. I en kartlegging av status for universell utforming med svar fra 535 skoler sier 35 prosent av skolene at de er universelt utformet, 55 prosent at de er tilgjengelig mens 8 prosent anser at de ikke er tilgjengelige.

Solberg-regjeringen har i sitt budsjettforslag for 2022 ikke foreslått midler for å finansiere Veikartet. Imidlertid har den nye Støre-regjeringen i sin regjeringsplattform gått inn for å *Gjennomføre «Veikart for universelt utformet nærskole» innan 2030, blant anna ved å gjeninnføre rentekompensasjonsordninga for skulebygg og svømmeanlegg.*

*FFO ber komiteen om å: Realisere Veikartet ved å sette av 200 mill. kroner i friske midler for å stimulere kommunene, øremerket universell utforming av eksisterende skoler, samt be regjeringen komme med en forskrift med tidsfrist 2030 for oppgradering av skolebygg.*

**Kap. 225 post 69: Tiltak i grunnopplæringa**

I Meld. St. 21 (2020–2021) Fullføringsreformen – med åpne dører til verden og fremtiden foreslår regjeringen at alle som begynner i videregående opplæring, skal få rett til opplæring fram til de har fullført og bestått. Ett av de foreslåtte tiltakene er å utarbeide en egen strategi for å sikre at elever med funksjonsnedsettelser får et bedre tilbud i vgs. Vi er glade for at regjeringa anerkjenner at det trengs tiltak for å få ned frafallet blant elever med funksjonsnedsettelse, men stusser over at dette kommer i form av en egen strategi som er fristilt fra hovedreformen. Vi har en tydelig forventning om at strategien leverer kraftfulle og forpliktende tiltak, som blir fulgt opp med bevilgninger gjennom statsbudsjettet.

***FFO ber komiteen vedta følgende merknad:*** *Komiteen ber regjeringen sikre tett sammenheng mellom den planlagte strategien for å bedre tilbudet til elever med funksjonsnedsettelser og de overordnede grepene i Fullføringsreformen. Regjeringen bør involvere brukerorganisasjonene i oppfølgingen av reformen som helhet, og ikke bare i utarbeidelsen av strategien.*

**Programkategori 07.20 Grunnopplæringa**

Det er positivt at regjeringen i 2022 foreslår 240 mill. kroner til tiltak for å støtte barn og unge som følge av konsekvensene av covid-19 pandemien i skole og barnehage. Nedstengingen av skoler våren 2020 på grunn av covid-19 har hatt særlig negative konsekvenser for sårbare barn og unge, deriblant de som lever med kronisk sykdom eller funksjonsnedsettelser. Det er for tidlig å si noe om de langsiktige konsekvensene av covid-19- pandemien. Derfor er det viktig å sikre at alle barn og unge som har behov for ekstra oppfølging fanges opp og får hjelpen de trenger.

***FFO ber komiteen vedta følgende merknad:*** *Komiteen ber regjeringen sikre at støtten til kommuner, fylkeskommuner og friskoler for å ta igjen tapt læring etter covid-19, og for å øke kompetansen om psykisk helse i skolen, brukes til formålet.*